Document ID: 32007R0103

KOMISJONI MÄÄRUS (EÜ) nr 103/2007,
2. veebruar 2007,
Euroopa Parlamendi ja nõukogu määruse (EÜ) nr 1592/2002 artikli 53 lõikes 4 osutatud üleminekuperioodi pikendamise kohta
(EMPs kohaldatav tekst)
EUROOPA ÜHENDUSTE KOMISJON,
võttes arvesse Euroopa Ühenduse asutamislepingut,
võttes arvesse Euroopa Parlamendi ja nõukogu 15. juuli 2002. aasta määrust (EÜ) nr 1592/2002, mis käsitleb tsiviillennunduse valdkonna ühiseeskirju ning Euroopa Lennundusohutusameti loomist, (1) eriti selle artikli 53 lõiget 4,
ning arvestades järgmist:
(1)
Määruse (EÜ) nr 1592/2002 artikli 53 lõikes 3 nähakse ette, et Euroopa Lennundusohutusamet (EASA) kehtestab lõivud sertifikaatide väljaandmise ja uuendamise ning seonduva pideva järelevalvetegevuse eest. Vastavalt kõnealuse määruse artikli 48 lõike 1 punktile b maksavad lõive ameti välja antavate, säilitatavate ja muudetavate sertifikaatide taotlejad ja omanikud.
(2)
Vastavalt artikli 53 lõikele 4 peavad sertifitseerimistoimingute tegemisel ametile tekkivad kulud ning ameti kehtestatud lõivudest saadav tulu olema tasakaalus. Siiski lubatakse sama lõike sätetes kasutada üleminekuperioodil, mis lõpeb 31. detsembril 2006, sertifitseerimiskulude katmiseks ühenduse iga-aastast rahalist toetust ametile. Üleminekuperioodi võib komisjon vajaduse korral pikendada ühe aasta võrra.
(3)
Komisjoni määrus (EÜ) nr 488/2005 (2) milles määratakse kindlaks lõivude suurused ja nende maksmise viis, jõustus 1. juunil 2005. Sellest kuupäevast alates võtab amet tasu sertifitseerimistoimingute eest. Siiski pole lõivudest saadav tulu veel piisav ameti sertifitseerimiskulude katmiseks. Seepärast peab amet kasutama osa ühenduse osamaksetest nende kulude katmiseks kooskõlas artikli 53 lõike 4 asjaomaste sätetega.
(4)
Isegi kui sertifitseerimiskulude katmine lõivudest saadavate tulude abil paraneb - 60 %lt 2005. aastal eeldatava 70 %ni 2006. aastal -, näitavad kogemused, et tõhusa lõivude süsteemi sisseseadmine võtab aega. Praegu ei saa tagada, et nimetatud kulud ja tulud oleksid 2007. aastaks tasakaalus.
(5)
Selleks, et vältida võimalikku puudujääki sertifitseerimistoimingutes, mis takistaks ametil oma ülesandeid täita, tuleb rakendada määruse (EÜ) nr 1592/2002 artikli 53 lõike 4 sätteid, et pikendada üleminekuperioodi, mille jooksul võib amet vajaduse korral kasutada osa ühenduse osamaksetest sertifitseerimiskulude katmiseks.
(6)
Käesoleva määrusega ette nähtud meetmed on kooskõlas määruse (EÜ) nr 1592/2002 artikli 54 kohaselt asutatud komitee arvamusega,
ON VASTU VÕTNUD KÄESOLEVA MÄÄRUSE:
Artikkel 1
Määruse (EÜ) nr 1592/2002 artikli 53 lõikes 4 osutatud üleminekuperioodi pikendatakse 31. detsembrini 2007.
Artikkel 2
Käesolev määrus jõustub järgmisel päeval pärast selle avaldamist Euroopa Liidu Teatajas.
Käesolev määrus on tervikuna siduv ja vahetult kohaldatav kõikides liikmesriikides.
Brüssel, 2. veebruar 2007

Labels: 3
8
4
15